MT Il-Ġurnal Uffiċjali tal-Unjoni Ewropea C 295/15

Rapport finali tal-Uffiċjal tas-Seduta fil-Każ COMP/C.39181 – Paraffin Waxes, mogħti isem ġdid “Xemgħa Waxes”

(Skont l-Artikoli 15 u 16 tad-Deċiżjoni tal-Kummissjoni (2001/462/KE, KEFA) tat- 23 ta' Mejju 2001 dwar it-termini ta' riferenza ta' uffiċjali tas-seduta f'ċerti proċeduri dwar il-kompetizzjoni (ĠU L 162, 19.6.2001, p. 21))

L-abbozz ta' Deċiżjoni fil-każ imsemmi hawn fuq jagħti lok għall-osservazzjonijiet li ġejjin.

Applikazzjonijiet għal klemenza u Dikjarazzjoni ta’ Oġġezzjonijiet

Sussegwentement għal applikazzjoni għal immunità skont l-Avviż ta’ Klemenza tal-2002 minn Shell […], il-Kummissjoni għamlet spezzjonijiet fil-bini ta’ Sasol (il-Ġermanja), H&R/Tudapetrol (il-Ġermanja), Esso/ExxonMobil (l-Olanda u l-Ġermanja), Total (Franza), Repsol (Spanja), ENI (l-Italja), u MOL (l-Ungerija) f’April 2005. Il-Kummissjoni ggarantit immunità kundizzjonali lil Shell […].

Il-Kummissjoni rċeviet aktar applikazzjonijiet għal klemenza minn Sasol ([…]), Repsol ([…]) u ExxonMobil ([…]). Fis-16 ta’ Mejju 2007, il-Kummissjoni bagħtet ittri lil Sasol, Repsol u ExxonMobil biex tinfurmhom li mhux se tingħatalhom immunità u, skont punt 26 tal-Avviż ta’ Klemenza, li kien bi ħsiebha tapplika tnaqqis tal-multa f’faxxa speċifikata kif provdut fl-Avviż ta’ Klemenza.

Il-Kummissjoni rċeviet ukoll applikazzjoni għal immunità (jew alternattivament klemenza) minn RWE wara n-notifikazzjoni tad-Dikjarazzjoni tal-Oġġezzjonijiet (“SO”). Peress li l-immunità ma kinitx aktar disponibbli, il-Kummissjoni infurmat lil RWE dwar dan fit-30 ta’ Novembru 2007, u ddikjarat li l-pożizzjoni finali ta’ kull impriża, inkluża l-RWE, se tkun determinata fl-aħħar tal-proċedura amministrattiva f’kull deċiżjoni adottata.

Id-Dikjarazzjoni tal-Oġġezzjonijiet (SO) ġiet adottata fil-25 ta’ Mejju 2007 u ntbagħtet lill-kumpaniji jew gruppi ta’ kumpaniji li ġejjin: ENI S.p.A.; Exxon Mobil Corporation (l-Amerika) u s-sussidjarji tagħha Esso Deutschland GmbH, Esso Société Anonyme Française u ExxonMobil Petroleum u Chemical B.V.B.A. (“ExxonMobil”); Tudapetrol Mineralölerzeugnisse Nils Hansen KG, Hansen & Rosenthal KG u s-sussidjarji tagħha H&R ChemPharm GmbH u H&R Wax Company Vertrieb GmbH (“H&R/Tudapetrol”); MOL Nyrt.; Repsol YPF S.A. u s-sussidjarji tagħha Repsol Petroleo S.A. u Repsol YPF Lubricantes y Especialidades S.A. (Rylesa) (“Repsol”); Sasol Limited (Afrika t’Isfel) u s-sussidjarji tagħha Sasol Wax GmbH, Sasol Wax International AG u Sasol Holding fil-Ġermanja GmbH (“Sasol”); Shell Deutschland Oil GmbH, Shell Deutschland Schmierstoffe GmbH, Deutsche Shell GmbH, Shell International Petroleum Company Limited (SIPC), Shell Petroleum Company Limited (SPCO), Shell Petroleum N.V. u Shell Transport and Trading Company Limited (“Shell”); RWE AG u s-sussidjarju tagħha RWE Dea AG (“RWE”); Total S.A. u Total France S.A. (“Total”); u erba’ entitajiet oħra fi grupp wieħed jew aktar minn dawn ta' hawn fuq.

Aċċess għall-Fajl

Il-partijiet irċevew l-SO fit-30 jew fil-31 ta’ Mejju 2007, u ngħataw tmien ġimgħat miż-żmien ta’ aċċess għall-fajl sabiex jirrispondu, jew sal-31 ta’ Lulju 2007 l-aktar tard. Aċċess għall-fajl ġie mogħti fil-forma ta’ DVD u aċċess għad-dokumenti oħra ngħata fil-bini tal-Kummissjoni. Estensjonijiet ingħataw fuq talba sal-14 ta’ Awwissu 2007 jew l-21 ta’ Awwissu 2007 u kienu bbażati fuq l-argumenti tal-partijiet ikkonċernati. Il-partijiet kollha rrispondew fil-ħin.

Sussegwentement, il-Kummissjoni talbet għal informazzjoni addizzjonali minn kumpanija (mhux persuna destinatarja tal-SO) li kellha interess parzjali fin-negozju tax-xama’ ta' Sasol. Sasol ingħatat aċċess għar-risposta għal din it-talba għal informazzjoni, u ssottomettiet kummenti bil-miktub dwarha.

Is-Seduta Orali

Bejn l-10 u l-11 ta' Diċembru 2007 saret sessjoni orali. Ħlief għal Repsol Petroleo SA u Repsol YPF SA, il-partijiet kollha eżerċitaw id-dritt tagħhom sabiex jinstemgħu oralment. Is-sessjoni orali ma ħolqitx kwistjonijiet proċedurali. Is-smigħ kien importanti kemm għall-partijiet kif ukoll għall-Kummissjoni peress li kkontribwixxa għal eluċidazzjoni ta’ ċerti elementi ta’ sostanza.

Kemm Total S.A. kif ukoll RWE ilmentaw fir-risposti bil-miktub tagħhom u fis-smigħ li d-drittijiet ta’ difiża tagħhom ġew miksura minħabba nuqqas ta’ informazzjoni fl-istadju investigattiv tal-proċedura. Total ilmenta li għalkemm il-Kummissjoni indirizzat id-deċiżjoni investigattiva lil Total S.A. u lis-sussidjarji tagħha, hi qatt ma għamlet investigazzjoni għand Total S.A., u qatt ma talbet għal informazzjoni minn Total S.A. RWE argumentat li hi kellha tkun informata dwar l-investigazzjonijiet sabiex hi kienet tkun tista’ tiffajla applikazzjoni ta' klemenza. Jien ma naċċettax dawn il-linji ta’ argumentazzjoni. Skont l-Artikolu 27 (1) tar-Regolament tal-Kummissjoni (KE) Nru 1/2003 għandha tagħti lill-impriżi l-opportunità li jiġu mismugħa “qabel ma tieħu deċiżjonijiet”. Għalhekk, id-dritt li tinstema’ oralment u anke li tagħmel dikjarazzjonijiet bil-miktub huma konnessi b’mod intrinsiku mal-allegazzjonijiet konkreti kif espressi fl-SO. Dan mhux rikonoxxut fil-fażi tal-investigazzjoni qabel mal-Kummissjoni tkun ifformulat l-oġġezzjonijiet tagħha.

L-Abbozz ta' Deċiżjoni

Wara s-sottomissjonijiet bil-miktub u oralment tal-partijiet, il-Kummissjoni waqqgħet l-oġġezzjonijiet tagħha kontra erbgħa mill-persuni destinatarji tal-SO.

It-tul tal-ksur safejn jirrigwarda slack wax, ġie imqassar meta mqabbel mal-SO, għal sitt snin; in-numru ta’ partijiet li kienu responsabbli għal ksur ta’ slack wax tnaqqas; u l-firxa ġeografika hi limitata għall-Ġermanja.

Fl-opinjoni tiegħi l-abbozz tad-Deċiżjoni jirrigwarda biss l-oġġezzjonijiet rigward liema l-partijiet ingħataw l-opportunità li jesprimu l-fehmiet tagħhom.

Kwistjoni dwar kunfidenzjalità tat-test tal-abbozz tad-Deċiżjoni qamet fl-4 ta’ Awwissu 2008, meta avukati li jirrappreżentaw H&R u Tudapetrol kitbuli li qed jikkontestaw it-trattament propost ta’ DĠ Kompetizzjoni tal-figuri ta’ bejgħ fl-abbozz tad-Deċiżjoni. Fit-2 ta’ Settembru 2008 jien irrispondejt billi pprovdejt aktar spjegazzjonijiet u kjarifikazzjonijiet dwar l-intenzjonijiet tal-Kummissjoni f’dan ir-rigward u ddikjarajt li, fl-opinjoni tiegħi, il-proposta sabiex isir użu mill-figuri ta’ bejgħ fuq medja ta’ tliet snin irriżolviet kull kwistjoni kunfidenzjali. Wara li rċevew din l-ittra, il-partijiet iddeċidew sabiex ma jkomplux aktar b’din il-kwistjoni.

Inqis li d-dritt li wieħed jinstema' ġie rrispettat f'dan il-każ għall-parteċipanti kollha fil-proċedimenti.